AE-Agró desenvolupa un projecte per a ressaltar la importància dels bons usos de l'aigua
13 de juliol 2018

![Imagen 1](/media/4gxlyqgk/64-web_maq_proyectoae-agro.jpg)![Imagen 2](/media/elddfsor/64-web_maq_proyectoae-agro2.jpg)

Acció Ecologista Agró desenvoluparà un projecte per a ressaltar la importància dels bons usos de l'aigua en la consecució de l'excel·lència mediambiental de la Marjal d'Almenara-Almardà. Una iniciativa que compta amb la col·laboració de la Conselleria de Medi Ambient i està dirigida a la ciutadania i els centres educatius dels municipis vinculats a esta zona humida protegida. Per a desenvolupar el projecte "Les intervencions humanes en el cicle de l'aigua de la Marjal d'Almenara", AE-Agró comptarà amb el suport econòmic de 9.270 euros de la Conselleria d'Agricultura, Medi Ambient, Canvi Climàtic i Desenvolupament Rural. Concretament a través de les ajudes de la Conselleria per a associacions de defensa mediambiental per a la difusió de les bones pràctiques en l'ús de l'aigua. En 2017, gràcies a estes ajudes de la Generalitat Valenciana, AE-Agró ja va impulsar el projecte "Escoles de pluja" al Parc Natural de l'Albufera de València.​  

  

![](/media/fkcg4cjv/64-web_cuerpo_proyectoae-agro4.jpg)  
  

El projecte, consistirà a redactar, dissenyar i realitzar una exposició itinerant que s'instal·larà després de l'estiu en la Casa dels Anglesos, el centre d'interpretació de la naturalesa dels Estanys d'Almenara. Després, esta exposició viatjarà durant l'últim trimestre de 2018 a diferents pobles que tenen part del seu terme en la Marjal d'Almenara-Almardá, propietats municipals dins d'esta zona humida protegida o una relació de proximitat significativa quant al cicle de l'aigua.  

  

En total, esta exposició visitarà nou municipis de tres comarques diferents: Moncofa, Xilxes, La Llosa i Almenara en la Plana Baixa; Sagunt, Quartell, Benevites i Canet d'en Berenguer al Camp de Morvedre; i Sogorb a l'Alt Palància. A més, també viatjarà a la Casa Penya, el centre d'educació i voluntariat mediambiental que, amb la col·laboració de l'Ajuntament de Sagunt, gestiona Acció Ecologista-Agró en esta zona humida protegida.

![](/media/o3nbvlc2/64-web_cuerpo_proyectoae-agro2.jpg)  
  

L'exposició constarà de set panells explicatius que, entre altres aspectes, explicaran l'origen, la quantitat i la qualitat de l'aigua de la Marjal d'Almenara-Almardà. A més, mostraran el recorregut dels cabals hídrics dins i fora de la zona humida protegida, les pràctiques tradicionals que han intervingut en el manteniment d'este aiguamoll Ramsar, les modificacions efectuades i les implicacions dels usos humans. Finalment, destacar que l'exposició també repassarà els punts d'inflexió entre conservació i desaparició, els esforços de revalorització de la marjal i les seues perspectives de futur.

  

A part de l'exposició itinerant, este projecte inclourà una sèrie de visites guiades durant l'últim trimestre d'enguany per a centres educatius dels pobles als quals va dirigida esta iniciativa de divulgació mediambiental. L'objectiu és difondre entre xiquets i adolescents els bons usos en el cicle de l'aigua que han permés l'excel·lència mediambiental de la Marjal d'Almenara-Almardà, malgrat les pressions derivades de ser una zona densament poblada i amb una gran activitat econòmica. Les visites consistiran a recórrer els camins de l'aigua d'esta zona humida protegida.

​

![](/media/q4yk2kcy/64-web_cuerpo_proyectoae-agro.jpg)  
  

*   [](http://www.facebook.com/sharer.php?u=https://aytosagunto.es/va/actualitat/ae-agro-desenvolupa-un-projecte-per-a-ressaltar-la-importancia-dels-bons-usos-de-l-aigua/ "Facebook")
*   [](http://twitter.com/share?url=https://aytosagunto.es/va/actualitat/ae-agro-desenvolupa-un-projecte-per-a-ressaltar-la-importancia-dels-bons-usos-de-l-aigua/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/ae-agro-desenvolupa-un-projecte-per-a-ressaltar-la-importancia-dels-bons-usos-de-l-aigua/ "Linked In")
*   [](mailto:?body=https://aytosagunto.es/va/actualitat/ae-agro-desenvolupa-un-projecte-per-a-ressaltar-la-importancia-dels-bons-usos-de-l-aigua/)